În Maramureș au loc ultimele șezători până în postul Paștelui. Fetele, spionate de băieții deghizați în neveste
Sunt zile sub semnul tradițiilor frumoase, în satele din Maramureș, unde au loc ultimele șezători, până în postul Paștelui. Fetele nemăritate, îmbrăcate în port popular, se adună la o gazdă, unde torc și croșetează, în timp ce spun povești și cântă.
Nu lipsesc nici băieții care vin costumați în neveste și le spionează pe tinere ca să vadă care se califică pentru rolul de soție.
Fetele din Lăpușul Românesc s-au strâns la șezătoare într-una dintre cele mai vechi case din sat.
Fată: "Am tors pentru a putea face șosete, să le pot lua în opinci la iarnă. Ne adunăm toate fetele, mai cântăm, mai jucăm".
Fată: "Îi un obicei pe care noi încercăm să-l readucem la viață. Sunt foarte mulți băieți".
Munca s-a împletit de minune cu cântecul.
La șezătoare și-au făcut apariția și "nevestele" - adică feciori pregătiți de însurătoare, deghizați în femei, și cu fețele acoperite.
Băieții le urmăresc pe tinere și încearcă să vadă care sunt cele mai harnice.
Tânăr: "Pentru mine este al patrulea an și este foarte frumos, mai ales că noi cunoaștem fete noi, interesante și drăguțe".
Nu au lipsit nici poveștile, jocurile și horele.
Viorica Ioana Ureche, gazda: "La noi, șezătoarea se face în timpul iernii, înainte de a intra postul mare, că după aceea nu se mai poate juca și cânta. Fetele își aduc ce știu lucra, una toarce, una cosa, să-și poată face zestre".
La final, toată lumea a fost răsfățată cu plăcinte și gogoși. Șezătorile vor continua până pe 17 martie. Din 18 începe Postului Paștelui.